text: Nabo: Der blev skudt efter en bil
  16 februar 2017 kl. 14.03
  En nabo oplyser, at der blev skudt efter en grå bil under skuddramaet i Sommersted. Men skuddet har mest ramt et hus på den anden side af Storegade.
  Naboen hørte et højt brag. Han troede først, at der var tale om en påkørsel af parkerede biler. Men da han kom ud på gaden, så han skudhuller i vinduer og mur i nabobygningen.
  - Jeg har set en grå hatchback bil, som forsvinder med hjulspin i vestlig retning, fortæller naboen, hvis identitet er TV SYD bekendt.
  Naboen konstaterer, at der ikke er sket skader på de parkerede biler. I stedet for ser han masser af skudhuller i nabo-bygningen efter skud med et jagtgevær.
  Kort efter kommer en yngre mand ud fra ejendommen på den anden side. Han kører først mod øst på en knallert.
  - Senere ser vi knallerten ligge på jorden i den anden retning. Og mens vi var der, kom den unge mand selv hen til politiet og blev anholdt.
  
  
  